recursal/SuperWikiNEXT-32B huggingface dataset:
**Derivácia frazémy** je proces, pri ktorom je frazeologická jednotka modifikovaná buď derivačnou zmenou komponentu frazeologickej jednotky, paradigmatickou zmenou v štruktúre frazémy alebo rozšírením spojenia o ďalší, funkčne odlišný (veľmi často verbalizačný) komponent, pričom dochádza k zmene jej syntaktickej funkcie. Príkladom prvého typu derivácie je spojenie *anjelská trpezlivosť – anjelsky trpezlivý*, *plávať proti prúdu – plavba proti prúdu*, príkladom druheho spôsobu derivácie sú frazeologizmy *dlhá chvíľa – z dlhej chvíle*, a príkladom tretieho typu derivácie sú frazémy: *veľká voda – prihrnúť sa ako veľká voda, dlhá chvíľa – čítanie na dlhú chvíľu, Scylla a Charybda – preplávať medzi Scyllou a Charybdou.* Niekedy sa derivácia označuje aj termínom → **transformácia** (Filipec – Čermák, 1985). Od frazeologickej derivácie treba odlišovať → **defrazeologickú deriváciu**, pri ktorej ide o vznik slov z frazeologických jednotiek. Často sa však pod pojem frazeologická derivácia zahŕňa aj tento jav**.** (Rojzenzon, 1973, s. 84-85, Bierich a kol. 1993, s. 14). Porov. gramatická derivácia, kategoriálna polyfunkčnosť, kategoriálno-synkretická frazéma, transpozícia

Literatúra
----------

* W. Fleischer, 1982, V. L. Archangeľskij, 1964.

*Článok pôvodne čerpal z diela ĎURČO, Peter (ed.). Frazeologická terminológia (1995) uverejneného na webe Jazykovedného ústavu Ľudovíta Štúra Slovenskej akadémie vied.*
**Derogácia** znamená zrušenie právneho predpisu alebo jeho časti. Ak sú zrušené len niektoré ustanovenia právneho predpisu, právny predpis aj naďalej zostáva v platnosti, pretože vypustením nektorých ustanovení sa iba novelizuje (mení). Ustanovenie, ktoré úplne alebo čiastočne ruší právny predpis sa nazýva derogačná klauzula. Zvyčajne sa umiestňuje na koniec nového právneho predpisu.

Zrušenie prostredníctvom derogačnej klazuly je výslovné, a to buď explicitné („ruší sa zákon č. 12/1980 Zb.") alebo implicitné („rušia sa všetky právne predpisy o štátnej arbitráži"). Derogácia však môže byť vykonaná aj mlčky, ak si navzájom odporujú ustanovenia viacerých právnych predpisov (v tomto zmyslu sa niekedy v prípade nového zákona hovorí o obrogácii). Či k tomu v určitom konkrétm prípade naozaj došlo sa určuje podľa kolíznych pravidiel: *lex posterior derogat priori* (neskorší zákon ruší skorší), *lex specialis derogat generali* (konkrétnejší zákon ruší všeobecnejší), příp. také *lex superior derogat inferiori* (zákon vyššej právnej sily ruší zákon nižšej právnej sily).

Klasické rímske právo však chápalo derogáciu len ako čiastočné zrušenie zákona a vedľa nej rozlišovalo abrogáciu, pod ktorou sa rozumelo úplne zrušenie (bez náhrady), nahradenie starého práva novým. Abrogáciu a derogáciu možno rozlišovať aj podľa významu týchto slov v latinčine: abrogácia bude úplným, absolútnym zrušením („smrťou" normy), zatiaľ čo derogácia bude len neúčinnosťou normy v určitom kontexte („uspaním normy") – napr. špeciálna norma "ruší" všeobecnú normu – v skutočnosti ju samozrejme nezrušuje, ale len ju namiesto toho uplatňuje v špeciálnych prípadoch.

V záujem právnej istoty by sa právne predpisy mali vždy rušiť explicitne, inak môžu vznikať spory, či určitá právna norma je alebo ne je súčasťou právneho poriadku.

Referencie
----------

1. 1 2  KNAPP, Viktor. *Teorie práva*. 1. vyd. Praha : C. H. Beck, 1995. ISBN 80-7179-028-1.
2. ↑  Milan Bartošek. *Encyklopedie římského práva*. Praha: Panorama, 1981

Zdroj
-----

*Tento článok je čiastočný alebo úplný preklad článku Derogace na českej Wikipédii.*
**Dávidov prak** (hebr. קלע דוד‎;) je izraelský raketový systém protivzdušnej obrany krátkeho a stredného dosahu. Je určený na likvidáciu balistických rakiet dlhého dosahu alebo pomalšie letiacich striel s plochou dráhou letu.

Spolu so systémom Iron Dome (Železná kupola) a Arrow (Šíp) tvorí viacúrovňovú protivzdušnú obranu Izraela.

Dávidov prak je výsledkom spolupráce izraelskej spoločnosti Rafael Advanced Defense Systems a americkej firmy Raytheon, ktorá vyvinula strely Stunner. Rádiolokátor je produktom izraelskej firmy Elta.

Od roku 2006 do roku 2016 prispeli Spojené štáty na vývoj systému čiastkou 1,413 mld. USD.

Vznik a vývoj
-------------

V auguste 2008 Izrael a USA podpísali oficiálnu dohodu o spolupráci pri vývoji systému Dávidov prak. V decembri 2015 boli úspešne ukončené predprodukčné testy systému a v marci 2016 začali Izraelské vzdušné sily integráciu Dávidovho praku do svojho viacúrovňového systému protivzdušnej obrany. Dňa 2. apríla 2017 oznámil izraelský premiér Benjamin Netanjahu, že Dávidov prak je plne operačne spôsobilý.

Popis
-----

Nepriateľské ciele zachytáva Dávidov prak pomocou viacúčelového rádiolokátora Elta EL/M-2084. Po zachytení cieľa posiela radar súradnice do centra bojového riadenia, ktoré zvolí vhodnú obrannú taktiku. V prípade potreby vystrelí raketu Stunner, ktorej úlohou je eliminácia cieľa. Rakety sú umiestnené na odpaľovacích zariadeniach, pričom na každom z nich môže byť až 16 rakiet. Odhadovaná cena rakety Stunner je 1 mil. USD. Systém dokáže ničiť rakety vystrelené zo vzdialenosti 40−300 km, t.j. tie, ktoré vlastní Hizballah v Libanone, Irán alebo Sýria. Dávidov prak je navrhnutý tak, aby bol schopný zničiť strely, na ktorých dolet a trajektóriu letu nie sú systémy Železná kupola a Šíp optimalizované.

Referencie
----------

1. 1 2  U.S. Foreign Aid to Israel
2. ↑  David’s Sling Missile Defense System Tested Against Advanced Threats
3. ↑  David's Sling provides solution to Hezbollah threats
**Dáša Cortésová** (\* 1947) je česká speváčka a dcéra českého herca a speváka Rudolfa Cortésa.

Životopis
---------

Narodila sa ako prvé dieťa otcovi Rudolfovi a matke Dagmar. V sedemnástich rokoch vystupovala spolu s otcom v silvestrovskom programe Československej televízie. Po maturite krátky čas pracovala v Československej televízii, neskôr s otcom vystupovala v ZSSR a v Mongolsku. Na jednom z koncertných vystúpení po ZSSR s nimi okrem iných vystupovali aj Milan Chladil, slovenská speváčka Gabriela Hermélyová, ako aj Ljuba Hermanová.

V roku 1965 sa zoznámila s Václavom Rezkom, ktorý sa stal jej druhým manželom. Spolu vytvorili komickú dvojicu *Duo Ric (Rezek a Cortésová)* s ktorou vystupovali a vystupujú v Poľsku, Nemecku (vystupovali aj v NDR, SRN), Francúzsku, Rakúsku a vo Švajčiarsku. S otcom naspievala niekoľko duet pre Československú televíziu.

Literatúra
----------

* Ondřej Suchý a Dáša Cortésová: *Rudolf Cortés, milovaný i zatracovaný*, Brána (2004) ISBN 80-7243-209-5,
* Ondřej Suchý a Dáša Cortésová: *Werich, Cortés a Vlachovci*, Brána (2006) ISBN 80-7243-299-0,

Pozri aj
--------

* Rudolf Cortés

Zdroj
-----

*Tento článok je čiastočný alebo úplný preklad článku Dáša Cortésová na českej Wikipédii (číslo revízie nebolo určené).*

Autoritné údaje: * GND: 13272460X
* ISNI: 0000 0000 5547 1767
* LCCN: no2005076971
* NK ČR: xx0022842
* VIAF: 35624917
* WorldCat: lccn-no2005076971
**Michal Petro**, krycie meno *Katin* (\* 25. september 1916, Šumiac – † 1945, Nemecko) bol protifašistický bojovník, dôstojník, účastník SNP.

Rodina
------

* otec Michal Petro
* matka Katarína rod. Margetová

Životopis
---------

Študoval na reálnom gymnáziu v Lučenci, 1936-1939 na lekárskej fakulte v Prahe a v Bratislave, štúdium nedokončil. Od roku 1939 príslušník slovenskej armády, poručík, roku 1942 odvelený k Zaisťovacej divízii do ZSSR. Príslušník antifašistickej skupiny. 
Člen štábu a veliteľ rozviedky 1. československého partizánskeho oddelenia v ZSSR, neskôr dôstojník zvláštnych úloh ako pobočník generála Viesta prišiel do Banskej Bystrice (október 1944). Počas SNP ranený sa liečil v nemocnici v Banskej Bystrici, kde ho zatkla nemecká bezpečnostná polícia (22. decembra 1944), odvlečený do Nemecka, kde zahynul.

Ocenenie
--------

* Roku 1943 vyznamenaný sovietskou medailou Partizán Veľkej vlasteneckej vojny, roku 1944 Československým vojnovým krížom 1939 a Za chrabrosť pred nepriateľom, in memoriam 1969 Radom červenej hviezdy

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
**Michal Polák** (\* 10. marec 1944 – † 15. marec 2021 Brno) bol český spevák a gitarista.

V prvej polovici 60. rokov pôsobil v brnianskych skupinách Medic club a Shakers. V apríli 1966 sa stal členom Synkop 61, kde bol hlavným spevákom a frontmanom až do roku 1979, kedy zo skupiny odišiel. V roku 1992 hral so Synkomapi na koncertoch série Comeback, v obnovenej skupine pôsobil od roku 1995  až do svojej smrti v roku 2021. Na prelome 70. a 80. rokov 20. storočia bol s Jiřím Vondrákem a Antonínem Bodlákem členom hudobnej formácie Vondrák-Bodlák-Polák, ktorej prvý album *Farby*, obsahujúci nahrávky z počiatku 80. rokov, vyšiel v roku 2015. 

Zomrel vo veku 77 rokov dňa 15. marca 2021 na komplikácie spojené s ochorením COVID-19 a ďalšími vážnymi zdravotnými problémami.

Referencie
----------

1. ↑   *HISTORIE SYNKOP 61* [online]. Synkopy61.cz, [cit. 2012-12-15]. Dostupné online. (po česky)
2. ↑   *Vondrák, Bodlák a Polák namíchali jasné Barvy na vzkříšeném albu. Brněnský deník.* [online]. Brněnský deník, 2015-07-28, [cit. 2021-03-15]. Dostupné online. (po česky)
3. ↑   *Zemřel Michal Polák, zpěvák Synkop 61. Nakazil se covidem, pak přišly další komplikace.* [online]. Echo24.cz, 2021-03-15. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Michal Polák (hudobník)**

Autoritné údaje: * NK ČR: jo2016901318
* VIAF: 868145857993123021606
**Jozef Bencúr** (\* 19. november 1806, Veňarec - † 17. september 1886, Skrabské) bol pedagóg, kníhkupec, podnikateľ.

Rodina
------

* otec Štefan Bencúr
* matka Júlia, rodená Valentiniová

Životopis
---------

Študoval v Lučenci, v Banskej Bystrici a v Bratislave. Od roku 1828 študoval na teologickej fakulte univerzity v Jene. V rokoch 1832-1838 pôsobil ako profesor na evanjelickom kolégiu v Prešove. Potom pracoval ako kníhkupec. Ako majiteľ kníhkupectva sa usiloval v roku 1841 o založenie kníhtlačiarne. Od roku 1850 podnikateľ v Skrabskom. Roku 1854 obnovil v Skrabskom lom, v ktorom ťažil vápenec. Roku 1856 ako jeden z prvých v Uhorsku začal vyrábať románsky cement, ktorý dosahoval vynikajúcu kvalitu a ktorý vyvážal do celého Uhorska. Vyrábal aj dlaždice, škridlu a studničné rúry. Na priemyselnej výstave v roku 1868 v Budapešti bol jeho románsky cement odmenený zlatou medailou. Stál na čele a.s. ktorá prevzala Bardejovské Kúpele. Bol autorom knižky pre deti a učebnice maďarskej 
gramatiky.

Literatúra
----------

* BENCÚR, Jozef. In:  *Biografický lexikón Slovenska*. Zväzok I A – B. Martin : Slovenská národná knižnica; Národný biografický ústav, 2002. 638 s. ISBN 80-89023-16-9. S. 338 – 339.

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
**Big Brother Awards** (doslova *Ceny Veľkého brata*) je súťaž, v ktorej sú vybrané "vládne a súkromné organizácie ... ktoré najviac ohrozujú súkromie".
Súťaž je nazvaná po postave Veľkého brata z románu Georga Orwella *1984*. Je udeľovaná úradom, firmám, organizáciám a osobám, ktorých činnosť výrazne a trvalo ohrozovala alebo porušovala súkromie alebo poskytla osobné údaje tretím stranám. Účelom súťaže je pritiahnuť pozornosť verejnosti k otázkam ochrany súkromia a súvisiacim trendom v spoločnosti, najmä v oblasti ochrany dát.

Súťaž prebieha vo viacerých krajinách (napr. Spojené štáty, Spojené kráľovstvo, Taliansko, Nemecko, Rakúsko, Česko).

Zdroj
-----

*Tento článok je čiastočný alebo úplný preklad článku Big Brother Awards na anglickej Wikipédii.*

* Big Brother Award 2008 (Germany)
* Big Brother Awards 2008 (Austria)
* Big Brother Awards 2010 (Netherlands)
* Big Brother Awards 2013 (France)

Externé odkazy
--------------

* Big Brother Awards
**Helmuth Duckadam** (\* 1. apríl 1959, Semlac, Rumunsko) je bývalý rumunský futbalový brankár. Svoju kariéru začal v mládežníckom celku Semlacana Semlac, jeho prvým klubom v seniorskej kategórii bol v sezóne 1977/78 Constructorul Arad. Ligový debut absolvoval 17. septembra 1978 ako devätnásťročný v drese UTA Arad v stretnutí CS Târgovişte - UTA Arad 2-0.

Historický zápis do dejín futbalu
---------------------------------

V roku 1982 prestúpil do armádneho klubu Steaua Bukurešť a v jeho drese sa nezmazateľne zapísal do dejín futbalu, keď 7. mája 1986 v španielskej Seville vo finále Pohára majstrov európskych krajín (dnes Liga majstrov) FC Barcelona - Steaua Bukurešť (0:0 po predĺžení) v jedenástkovom rozstrele chytil všetky štyri strely zo značky pokutového kopu. Keďže jeho dvaja spoluhráči (Lăcătuș a Balint) jedenástky premenili, Steaua sa stala prekvapujúcim víťazom najprestížnejšej európskej klubovej súťaže. Bolo to prvé víťazstvo celku z vtedajšieho tzv. východného bloku v tejto súťaži. Po Steaue sa to podarilo už len Crvenej Zvezde Belehrad v roku 1991.

Zdravotné problémy a koniec činnosti
------------------------------------

Krátko po tomto úspechu začali Duckadama prenasledovať vážne zdravotné problémy s rukou (trombóza, krvná zrazenina), preto musel svoju sľubne sa rozvíjajúcu kariéru ukončiť. V roku 1989 sa k aktívnej činnosti znova vrátil, ale už len v nižších súťažiach v klube Vagonul Arad, v ktorom svoju aktívnu činnosť v roku 1991 druhýkrát a naposledy ukončil.

Zdroj
-----

*Tento článok je čiastočný alebo úplný preklad článku Helmuth Duckadam na rumunskej Wikipédii.*
Súradnice: 52°13′41″S 11°00′38″V﻿ / ﻿52,22806°S 11,01056°V﻿ / 52.22806; 11.01056

**Helmstedt** je bývalé hanzové a nemecké univerzitné mesto v Dolnom Sasku. 

V období reformácie tu vojvoda Július Brunšvicko-Wolffenbütelský založil univerzitu (1576) pod názvom *Academia Julia*. Okolo roku 1588 tu krátko pôsobil Giordano Bruno. Táto univerzita bola zrušená v roku 1810, kedy Helmstedt patril pod napoleonské Vestfálské kráľovstvo. 

V období rozdelenia Nemecka bol Helmstedt na západonemeckej strane najvýznamnejšieho hraničného prechodu na diaľnici Hannover – Berlín a železničnej trati Hannover – Magdeburg.

V okolí mesta sa nachádzal hnedouhoľný revír, kde bola v roku 2002 ukončená ťažba .

Partnerské mestá
----------------

* USA  Albuquerque, USA, 1983
* Taliansko  Fiuggi, Taliansko, 1986
* Nemecko  Haldensleben, Nemecko, 1990
* Spojené kráľovstvo  Chard, Spojené kráľovstvo, 1980
* Turecko  Konakli, Turecko, 2008
* Rumunsko  Orăştie, Rumunsko, 2002
* Bielorusko  Svetlagorsk, Bielorusko, 1991
* Francúzsko  Vitré, Francúzsko, 1978

Iné projekty
------------

Commons
* Spolupracuj na Commons Commons ponúka multimediálne súbory na tému **Helmstedt**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Helmstedt na českej Wikipédii.*
Súradnice: 10°49′48″S 85°19′26″Z﻿ / ﻿10,83000°S 85,32389°Z﻿ / 10.83000; -85.32389

**Rincón del la Vieja** je aktívny vulkanický komplex nachádzajúci sa na severozápade Kostariky, asi 25 km severne od mesta Liberia. Pozostáva z viacerých kráterov a dómov, z ktorých je najvyšší *Santa Maria*. Je súčasťou národného parku *Parque Nacional Volcán Rincón de la Vieja*.

Sopka leží na staršej, 15 km širokej kaldere *Guachipelín*, ktorá sa vytvorila po mohutnej explózii (250 mil. m3 sopečných úlomkov) približne pred 3 500 rokmi. Novšia aktivita je datovaná z 18. storočia, s počiatkami v kráteri Orosí a postupne sa presúvala smerom na juhovýchod komplexu pozdĺž SZ-JV línie. Súčasne aktívny kráter sa nazýva jednoducho *Aktívny kráter* a je vyplnený kyslým vodným jazierkom s priemerom 500 m.

V okolí komplexu sa nachádza aj množstvo geotermálnych zdrojov energie, ale táto zostáva nevyužitá, nakoľko oblasť je v zóne národného parku. Možnosti vybudovania elektrárne si určite vyžiadajú štúdie dopadov na životné prostredie.

Iné projekty
------------

Commons
* Spolupracuj na Commons Commons ponúka multimediálne súbory na tému **komplex Rincón de la Vieja**.

Externé odkazy
--------------

* www.volcano.si.edu - komplex Rincón de la Vieja na Global Volcanism Program (po anglicky)
**Michelle Monaghan** (angl. Michelle Lynn Monaghan;\* 23. marec 1976, Winthrop, Iowa, Spojené štáty) je americká herečka. Je známa z filmov *Mission: Impossible III* (2006), *Mission: Impossible - Ghost Protocol* (2011), *Mission: Impossible - Fallout* (2018). Za svoj herecký výkon vo filme *Tucker* (2009) získala cenu Filmových kritikov v San Diegu.

Detstvo a mladosť
-----------------

Monaghanová sa narodila do rodiny robotníka v továrni. Má dvoch starších bratov. Bola vychovaná ako katolíčka a má nemecký a írsky pôvod.

Strednú školu absolvovala v roku 1994, v East Buchanan. Po skončení štúdia sa presťahovala do Chicaga, kde študovala žurnalistiku na Columbia Collage. Počas štúdia sa venovala krátky čas modelingu. Niekoľko krát navštívila Miláno, Tokio, Singapur či Hongkong. V roku 1999 odišla do New Yorku študovať herectvo.

Kariéra
-------

V roku 2000 stvárnila jednu z vedľajších úloh v televíznom seriáli *Mladí Američania*. Účinkovala tiež v jednej epizóde televízneho seriálu *Zákon a poriadok: Útvar pre zvláštne obete*. V rovnakom roku debutovala vo filme *Parfém*. O rok neskôr účinkovala vo filme Neverná, po boku Diane Lane a Richarda Gereho. 

V roku 2005 sa dostala vo širšieho podvedomia verejnosti filmom *Kiss Kiss Bang Bang*. V rovnakom roku sa objavila po boku Keanua Reeves vo filme *Constantine* a po boku Charlize Theron vo filme *Jej prípad*. O rok neskôr bola obsadená do filmu *Mission: Impossible III*. 

V roku 2008 hrala po boku Shia LaBeoufa vo filme *Oko dravca*. V rovnakom roku hrala aj vo filme *Žena za volantom*. Jej herecký výkon bol ocenení cenou Filmových kritikov v San Diegu. Po boku Jakea Gyllenhaala si zahrala vo filme *Zdrojový kód*, z roku 2011. V roku 2014 hrala v prvej sérii televízneho seriálu *Temný prípad*. Za svoj herecký výkon získala nomináciu na Zlatý glóbus. V rovnakom roku si zahrala vo filme *Čo s láskou?* po boku Jamesa Marsdena. 

V roku 2016 stvárnila manželku Marka Wahlberga vo filme *Deň patriotov*. V rovnakom roku sa pripojila k hereckému obsadeniu filmu *Sidney Sall*. 

V roku 2020 stvárnila hlavnú postavu v televíznom seriáli Mesiáš, ktorý vysiela spoločnosť Netflix.

Osobný život
------------

Monoghanová je vydatá za austrálskeho grafika Petra Whitea, od roku 2005. Spolu majú dve deti.

Iné projekty
------------

Commons
* Spolupracuj na Commons Commons ponúka multimediálne súbory na tému **Michelle Monaghanová**

Externé odkazy
--------------

* Michelle Monaghanová v Internet Movie Database (po anglicky)
* Michelle Monaghanová v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Michelle Monaghan na anglickej Wikipédii.*

Autoritné údaje: * BnF: 151232748
* GND: 138519633
* ISNI: 0000 0001 1625 488X
* LCCN: no2004050623
* NK ČR: xx0050276
* VIAF: 39677076
* WorldCat: lccn-no2004050623
**Novohradské hory** (zriedkavo *Novohradské vrchy*) alebo **Gratzener Bergland** alebo **Freiwald** sú pohorie na pomedzí južných Čiech a Rakúska. Predstavuje geomorfologický celok Šumavskej hornatiny. 

Najvyšším vrchom pohoria je Viehberg (1 112 m n. m.), na území Čiech je to Kamenec (1 072 m n. m.). Na území Čiech nachádza 162 km², čo predstavuje približne 1/3 z celkovej rozlohy pohoria. Na Novohradské vrchy na rakúskom území nadväzujú pohoria Freiwald a Weinsberger Wald, ktoré pokračujú až po údolie Dunaja. Z dôvodu obmedzenia pohybu turistov v pohraničnom pásme je príroda pohoria zachovalá a zásahy človeka sú len minimálne. Preto tu bol v roku 2000 vyhlásený Přírodní park Novohradské hory. 

V pohorí pramenia významné pravostranné prítoky Vltavy, rieky Lužnice a Malše.

Geomorfologické členenie
------------------------

* Pohořská hornatina
* Jedlická vrchovina
* Freiwald
* Weinsberger Wald

Iné projekty
------------

Commons
* Spolupracuj na Commons Commons ponúka multimediálne súbory na tému **Novohradské hory (Česko)**

Zdroj
-----

*Tento článok je čiastočný alebo úplný preklad článku Novohradské hory na českej Wikipédii.*
Súradnice: 44°20′21.6″S 17°16′2.6″V﻿ / ﻿44,339333°S 17,267389°V﻿ / 44.339333; 17.267389

**Jajce** (srb. Јајце) je mesto v Bosne a Hercegovine. Leží vo Federácii Bosny a Hercegoviny, vo Stredobosnianskom kantóne, na riekach Pliva a Vrbas. V roku 1991 malo 11 000 obyvateľov.

Dejiny
------

Mesto bolo založené vo 14. storočí ako hlavné mesto vtedajšieho Bosnianskeho kráľovstva. Nachádzal sa tu hrad, mesto navyše bolo obohnané hradbami. Hoci Osmani mesto dobyli už v roku 1463, v roku nasledujúcom ho stratili. Do svojej moci ho získali opäť až v roku 1528, ako posledné z bosnianskych miest. Podľa tureckého cestopisateľa Evliya Çelebiho bolo mesto dobyté lsťou. Turci sa vtrhli bránami zrovna v chvíli, keď sa miestni kresťania modlili.

Ďalej tiež vo svojom cestopise z konca 16. storočia uvádzal, že mesto má tisíc domov, a to ako prízemných, tak i poschodových, väčšinou v dobrom stave. Obchodov potom napočítal na niekoľko desiatok. Ulice boli väčšinou úzke, žiadne široké triedy sa v tom čase v meste nenachádzali. V okolí Jajce, zovretého kaňonmi riek, sa tiež nachádzali početné vinohrady. Na vrchole kopca, na ktorého úpätí sa Jajce rozkladá, sa nachádza citadela, ktorá bola v začiatkoch osmanskej vlády v značne zúboženom stave. Sídlil tu však správca mesta (Dizdar).

Sulejman-Hánová mešita, ktorú tiež autor spomína, bola vybudovaná na mieste zničeného kostola. K nej neskôr pribudla náboženská škola (medresa), hamam a mekteb.

V Jajce sa písali dejiny opäť až v polovici 20. storočia, za druhej svetovej vojny. 29. novembra 1943 sa tu konalo druhé zasadnutie *Antifašistickej rady národného oslobodenia Juhoslávie* za účasti budúceho prezidenta Josipa Tita. To ustanovilo, že po oslobodení bude krajina preskupená ako socialistická federatívna republika. 

Začiatkom 90. rokov 20. storočia tu boli zhruba rovnomerne zastúpené všetky hlavné etniká Bosny a Hercegoviny - Bosniaci, Srbi aj Chorváti. Mesto ležalo na hranici medzi severom, obývaným Srbmi, juhozápadom obývaným Chorvátmi a juhovýchodom obývaným bosnianskymi moslimami. V roku 1992 odtiaľto Srbi odišli na sever, a v lete toho istého roku začali mesto bombardovať. Miestne Bosniaci odišli do Travniku. V roku 1995 ho dobyli späť Chorváti a po podpísaní Daytonskej zmluvy a uzavretí mieru sa stalo súčasťou moslimsko-chorvátskej Federácie Bosny a Hercegoviny. Dnes tvoria väčšinu obyvateľov práve Bosniaci a Chorváti.

Významná miesta
---------------

Mesto je známe hlavne vďaka vodopádom, ktoré sa nachádzajú priamo v jeho centre. Tvorí ich rieka Pliva, ktorá sa vlieva do rieky Vrbas. Nad centrom mesta sú ruiny hradu, dochovala sa aj časť stredovekého opevnenia. Cestné spojenie je dobré, mestom prechádza hlavná cesta na Donji Vakuf (Travnik, Sarajevo) a Banja Luku. Miestny kostol je spustnutý, stavia sa tu nová mešita.

Iné projekty
------------

Commons
* Spolupracuj na Commons Commons ponúka multimediálne súbory na tému **Jajce**

Externé odkazy
--------------

* Informačný portál mesta Jajce (bosniansky)

Zdroj
-----

*Tento článok je čiastočný alebo úplný preklad článku Jajce na českej Wikipédii.*
***Return of the Dream Canteen*** je trinásty štúdiový album americkej rockovej kapely Red Hot Chili Peppers, ktorého vydanie je naplánované na 14. októbra 2022 prostredníctvom Warner Records ako dvojité LP a jedno CD. Album produkoval Rick Rubin a bol nahraný počas rovnakých sedení ako predchádzajúci štúdiový album kapely, *Unlimited Love*, vydaný skôr v roku 2022.

Prvý singel albumu, „ Tippa My Tongue ", bol vydaný spolu s videoklipom 19. augusta 2022.

Pozadie pri tvorbe albumu
-------------------------

*Return of the Dream Canteen* bol napísaný a nahraný počas rovnakých sedení ako predchádzajúci štúdiový album kapely, *Unlimited Love* (2022).

Bubeník Chad Smith sa zamyslel nad tvorbou v poslednom roku: „Napísali sme veľa hudby a písali a písali bez časového obmedzenia a nakoniec sme nahrali všetky tieto piesne. Vždy nahráme viac, než čo vyjde na doske, ale často zostanú v trezore alebo nedokončenej alebo čokoľvek iné. Ale dokončili sme ich všetky. Jednoducho sme mali pocit, že máme príliš veľa dobrých piesní na to, aby sme nevydali ďalší album. Nie je to ako béčková doska alebo niečo podobné. Všetko bolo dobré a správne."

Zoznam skladieb
---------------

|  |  |  |
| --- | --- | --- |
| 1. | "Tippa My Tongue" | 4:20 |
| 2. | "Peace and Love" | 4:03 |
| 3. | "Reach Out" | 4:11 |
| 4. | "Eddie" | 5:41 |
| 5. | "Fake as Fu@k" | 4:22 |
| 6. | "Bella" | 4:51 |
| 7. | "Roulette" | 4:57 |
| 8. | "My Cigarette" | 4:24 |
| 9. | "Afterlife" | 4:13 |
| 10. | "Shoot Me a Smile'" | 3:43 |
| 11. | "Handful" | 4:01 |
| 12. | "The Drummer" | 3:24 |
| 13. | "Bag of Grins" | 5:05 |
| 14. | "La La La La La La La La" | 3:57 |
| 15. | "Copperbelly" | 3:44 |
| 16. | "Carry Me Home" | 4:13 |
| 17. | "In the Snow" | 5:55 |
| 18. | "The Shape I'm Takin" **(Japonský CD bonus)** |  ? |

Referencie
----------

1. ↑  . Dostupné online. (po anglicky)
2. ↑  . Dostupné online.
**Pedogenéza** je druh zaraďovania zaraďovaný buď ako zvláštny spôsob nepohlavného rozmnožovania alebo ako typ partenogenézy (pozri článok partenogenéza). 

Pri pedogenéze vznikajú z oplodneného vajíčka larvy, ktoré po krátkom období rastu, ešte pred metamorfózou, dávajú vznik ďalším generáciám lariev. Zárodočné bunky v larvách prekonávajú predčasné zretie bez redukcie chromozómov a vyvíjajú sa v hemolymfe. Larvy z týchto vajíčok parazitujú v materskej larve (alebo sa ňou živia). Takýto vývin pokračuje za priaznivých podmienok ďalej. Pri zhoršení životných podmienok vznikajú larvy, ktoré sa zakuklia a dávajú vznik samčím a samičím indivíduám, ktoré sa pária. Z oplodnených vajíčok sa liahnu pedogenetické larvy ďalšej generácie. Tento typ rozmnožovania je často spojený so živorodosťou a objavuje sa u niektorých čeľadí hmyzu *(Chironomidae*, *Cecidomyidae*) a mnohonásobná pedogenéza sa objavuje u motolíc *(Trematodes)*, u ktorých vznikajú rôzne typy lariev, v súvislosti so striedaním hostiteľov.

Externé odkazy
--------------

Radovan Malina: Všeobecná zoológia – zdroj, z ktorého (pôvodne) čerpal tento článok.
**Terézia Neumannová**, vlastným menom **Therese Neumannová**, (\* 8. apríl 1898, Konnersreuth – 18. september 1962, Konnersreuth) bola nemecká katolícka mystička.

Život
-----

Narodila sa v Konnersreuthe v Nemecku roku 1898 ako prvé z jedenástich detí. Pri požiari si porušila chrbticu, čo spôsobilo jej postupné ochrnutie. Pokusy o vyliečenie boli bezvýsledné. Pridružila sa aj úplná slepota. V chorobe sa modlila za blahorečenie Terézie z Lisieux. Od dlhého ležania u nej vznikli na chrbte i na nohách veľké rany. Od roku 1926 až do konca života sa u nej objavili stigmy na nohách, rukách, na boku i na tvári. Lekár Dr. Seidl z Waldsassenu stigmy označil za pravé. Podľa pozorovaní kardinála Michaela Faulhabera nebolo krvácanie z nich umelo vyvolané. Therese Neumannová údajne žila 35 rokov bez akéhokoľvek jedla a nápojov, každodenne prijímala iba Eucharistiu. Pod prísnou kontrolou lekárskej komisie fotografovali jej krvácajúce stigmy a skúmali krv. Vysokoškolský profesor chémie, biológie a geológie Dr. Franz X. Mayr píše: „Podvod neprichádza do úvahy, psychicky je zdravá." Dr. Seidl a Dr. Ewald, ako aj príslušný biskupský úrad uvádzajú: „V čase kontroly od 14. do 28. júla 1927 Neumannová neprijala nijakú prirodzenú, či už pevnú, alebo tekutú výživu." Stigmatizovaná mávala počas roka vízie zo života apoštolov, svätých, zomretých alebo z pádu anjelov. Počas nich odpovedala v aramejčine či vo francúzštine s príslušným dialektom. Pri svätom prijímaní jej vraj hostia zmizla v ústach bez prehltnutia, len čo bola do nich vložená. Svedectvo Neumannovej prispelo k početným prípadom upevnenia viery u katolíkov i ku konverziám protestantov.

13. decembra 2005 bol otvorený proces blahorečenia Terézie Neumannovej.

Zdroje
------

* STEINER, Johannes. *Terézia Neumannová z Konnersreuthu*. [s.l.] : Lúč, 1995.

Referencie
----------

1. ↑  Sterbebild. *Totenzettel Sammlung* [online]. [Cit. 2019-06-25]. Dostupné online. (po nemecky)
2. ↑  Nemecko: Otvorili proces blahorečenia Terézie Neumannovej

Iné projekty
------------

Commons
* Spolupracuj na Commons Commons ponúka multimediálne súbory na tému **Terézia Neumannová**

Externé odkazy
--------------

* Therese Neumann von Konnersreuth

Autoritné údaje: * BnF: 120093620
* GND: 118587374
* ISNI: 0000 0001 1026 5537
* LCCN: n50004526
* NK ČR: js20031020004
* VIAF: 50017866
* WorldCat: lccn-n50004526
**Tesco mobile** je virtuálny mobilný operátor prevádzkovaný ako partnerský produkt spoločností Tesco a O2 Slovakia.

Súčasné produkty
----------------

Tesco mobile ponúka aktuálne tri typy produktov 

* **Tesco mobile Trio**
* **Tesco mobile 10 GB**
* **Tesco mobile Trio s úvodným kreditom 15€**

Všetky tri produkty spoločnosti sú neviazané.

Najväčšie výhody operátora Tesco Mobile
---------------------------------------

Tesco mobile ponúka svojim zákazníkom výhody ako trojnásobok kreditu pri každom dobití bez ohľadu na spôsob dobitia a bezplatný kredit vďaka Tesco ClubCard. Podmienka na získanie tejto výhody je mať na ClubCard aspoň 150 bodov za čo zákazník môže získať poukážku v hodnote 1,5€ a premeniť ju na 9€ bezplatný kredit (9€ preto lebo ak poukážku chcete využiť ako Tesco mobile kredit tak sa hodnota zdvojnásobí a po použití sa kredit strojnásobí).

Referencie
----------

Externé odkazy
--------------

* Oficiálne stránky služby Tesco mobile

| * z
* d
* u
Slovenskí telefónni operátori |
| --- |
| Pevné siete | 
* Antik Telecom
* Dial Telecom
* eTel
* BENESTRA
* Orange
* Telekom
* Slovanet
* SWAN
* Uniphone
* UPC
* VM Telecom
* VNET

 |
| Mobilné siete | 
* Orange
* O2
* Telekom
* 4ka

 |
| Ďalšie značky, virtuálni operátori | 
* FunFón
* Tesco mobile
* Radosť (operátor)
* Juro
* GSM-Railways
* Unimobile

 |
Symbol rozcestia O iných významoch výrazu *Tervel* pozri *Tervel (rozlišovacia stránka)*.
**Tervel** bol bulharský chán pravdepodobne v rokoch 701–718, nemanželský syn chána Asparucha.

Podpora cisárovi Justiniánovi
-----------------------------

Chronológia jeho vládnutia je nejasná, po prvýkrát sa spomína v byzantských zdrojoch z roku 704, kedy sa na neho obrátil zosadený cisár Justinián II. so žiadosťou o pomoc. V roku 705 Tervelova armáda o sile 15 000 jazdcov pomohla Justiniánovi II. opätovne získať trón, za žo Tervel získal mnohé dary, vrátane titulu *kaisar* (lat. *caesar*), z čoho vznikol neskorší titul cár, a olovenú pečať s nápisom *Matka Božia, pomôž cézarovi Tervelovi*. Bulharsko tiež získalo územné ústupky v regióne Zagora v Trácku, cez ktorú viedli dôležité obchodné cesty. Tervel sa mal tiež oženiť s Justiniánovou dcérou Anastasiou, ale nevieme či sa tak stalo.

O tri roky neskôr Justinián II. uskutočnil vojenské ťaženie do zagorského regiónu, aby si ho vybojoval späť, ale v bitke pri Anchiale bol porazený.

Konflikt v Malej Ázii
---------------------

V roku 711 si Justinián opäť vyžiadal od Tervela vojenskú podporu proti vzbúrencom v Malej Ázii, ale dostal len malý kontingent 3 000 mužov. Justiniána v boji proti Filippikovi zajali a popravili.

Chronologický nesúlad
---------------------

Podľa niektorých chronológií Tervel umrel v roku 715, podľa byzantského kronikára Teofana Spovedníka sa však zúčastnil reštaurácie zosadeného cisára Anastasia II. ktorý nahradil Filippika v roku 718 alebo 719.

Ak Tervel žil tak dlho, musel to byť on, kto uzavrel v roku 716 opätovnú dohodu s byzantským cisárom Teodosiom III. ktorá upevnila hranice medzi Bulharskom a Byzantskou ríšou, potvrdila príslušnosť Zagory k Bulharsku ako aj každoročnú platbu tribútu Bulharom. Chán Tervel nazval toto spolužitie Byzantskej ríše a Bulharska vzájomnou výhodnou spoluprácou. Musel to byť tiež on, kto bránil Konštantínopol pred nájazdmi Arabov, ktorí sa ho v rokoch 717–718 druhýkrát pokúšali dobyť.

Treba však uviesť aj to, že Teofan na inom mieste uvádza meno buharského chána, ktorý uzatvoril zmluvu v roku 716 ako *Kormesios*, čo je Tervelov neskorší následník Kormesij.

Iné projekty
------------

Commons
* Spolupracuj na Commons Commons ponúka multimediálne súbory na tému **Tervel**

  


|  |
| --- |
| Tervel |
| Vladárske tituly |
|
| Predchodca**Asparuch** | **chán**701? – 718? | Nástupca**Ajjar** |

Autoritné údaje: * GND: 138613893
* ISNI: 0000 0000 6568 7668
* LCCN: n2014038871
* NK ČR: jo2018978947
* VIAF: 90886289
* WorldCat: lccn-n2014038871
Tertullianus
**Tertulián** (iné názvy: **Tertullián**, **Tertullianus**; lat. Quintus Septimius Florens Tertullianus; \* asi 155 – † asi 222) bol rímsky právnik, cirkevný otec a spisovateľ. 

Vystupoval v Ríme ako rečník na súdoch. Po prijatí kresťanstva sa okolo roku 195 vrátil späť do Kartága. Neskôr sa zblížil s montanistami a dostal sa do rozporu s cirkvou. Zdá sa, že na konci života založil zvláštnu sektu tertulliáncov.

Tertuliánovo myslenie sa vyznačovalo tendenciou k paradoxom. Opovrhoval všetkým „pohanským", osobitne pri svojej prenikavej kritike gréckej filozofie. Podľa Tertuliána je všetko skutočné telesné, aj Boh. Z taktických dôvodov obhajoval náboženskú slobodu.

Tertulián odmieta filozofiu (*Načo sú Jeruzalemu Atény?*). S istou dávkou provokácie však zdôrazňuje absurdnosť kresťanskej viery, ak ju posudzujeme z hľadiska pojmového myslenia. Výrok *Verím, pretože je to nezmyselné* sa síce Tertuliánovi len pripisuje, ale výstižne vyjadruje jeho základný postoj.

Zdroje
------

1. ↑  TERTULIÁN. In: KRAFT, Heinrich. *Slovník starokresťanskej literatúry*. Preklad Vojtech Mikula. Trnava : Dobrá kniha, 1994. 441 s. ISBN 80-7141-048-9. S. 404-413.

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Tertulián**
* Spolupracuj na Commons Commons ponúka multimediálne súbory na tému **Tertulián**

Externé odkazy
--------------

* FILIT – zdroj, z ktorého pôvodne čerpal tento článok.

Autoritné údaje: * BnF: 11926244w
* GND: 118621386
* ISNI: 0000 0001 2283 4506
* LCCN: n79091867
* NK ČR: jn19990008451
* VIAF: 100226395
* WorldCat: lccn-n79091867
Štáty a ich formy vlády. 

---

     prezidentská republika – plný prezidentský systém
     prezidentská republika – riadiaci prezident spojený s parlamentom
     poloprezidentská republika
     **parlamentná republika**
     parlamentná konštitučná monarchia
     konštitučná monarchia
     absolutistická monarchia
     štáty s jedinou vládnucou stranou
     vojenská diktatúra
**Parlamentná republika** je štát, v ktorom sa v sústave štátnych orgánov uplatňuje parlamentný systém. Hlavou štátu je prezident, ktorý spravidla poverí zostavením vlády vodcu najsilnejšej parlamentnej strany, a schvaľuje ho parlament. Prezident má väčšinou len reprezentačnú moc. Parlament taktiež môže vysloviť vláde nedôveru.

Kým prezidentská forma vlády vychádza z trojdelenia moci, parlamentná forma vlády je založená na dominancii zákonodarnej moci, ktorej je podriadená výkonná zložka moci. V parlamentnej republike teda ide v podstate len o deľbu moci medzi súdnu a zákonodarnú moc (ktorá riadi aj výkonnú moc). Moderné parlamentné republiky postupne oslabujú dominantné postavenie zákonodarnej moci a preberajú prvky prezidentskej republiky. To sa deje aj u nás. Napríklad od roku 1999 volia prezidenta občania, čím sa prezident osamostatnil od zákonodarnej moci, keďže dovtedy ho volil parlament. Súčasne s touto zmenou došlo aj k väčšiemu osamostatneniu vlády, ktorej predsedu menuje práve prezident. Preto je presnejšie, keď o SR hovoríme ako o parlamentno-prezidentskej republike.

"Tak prezidentská forma, ako aj parlamentné formy sa stále vývojom transformujú. Parlamentné formy preberajú z klasickej prezidentskej republiky najmä po druhej svetovej vojne niektoré prvky, ktoré posilňujú výkonnú moc a ktorých funkcie významne modifikujú klasický parlamentarizmus."(Prusák, Jozef.: Teória práva. Bratislava: 1999, s. 118)

Referencie
----------

1. ↑  HALAMA, Ondrej. *Základy práva pre každého*. 1.. vyd. Žilina : [s.n.], 2020. ISBN 978-80-570-2244-2. S. 31.

Pozri aj
--------

* republika
**Deň** (*d*) je jednotka času, ktorej presný význam závisí od kontextu. Základnou jednotkou času v sústave SI je sekunda (*s*).

Niekedy sa pod pojmom deň rozumie doba, počas ktorej je Slnko nad obzorom, prípade doba, počas ktorej je obloha prirodzene svetlá (čiže čas, kedy je Slnko nad obzorom + niektoré fázy súmraku). Dĺžka takéhoto dňa sa mení v závislosti od zemepisnej šírky a ročného obdobia. Na zemskom rovníku deň napríklad trvá po celý rok približne 12 hodín a rovnako dlho trvá noc. V zemepisných šírkach Slovenska a na celej severnej pologuli je dĺžka pobytu Slnka nad obzorom, tým väčšia, čím je bližšie dátum letného slnovratu a naopak tým menšia, čím viac sa blíži dátum zimného slnovratu. 12 hodín trvá deň na celej Zemi dvakrát do roka a to v deň rovnodennosti.

Definícia dňa v SI
------------------

* 1 deň = 86 400 sekúnd

Definícia dňa v astronómii
--------------------------

Pre danú planétu existujú dva typy dňa (astronómia):

* 1 siderický deň = 1 rotácia planéty vzhľadom na vzdialené hviezdy (pre Zem je to 23.9344699 hodín (23 hodín, 56 minút, 4.0916 sekundy))
* 1 solárny deň = 1 rotácia planéty vzhľadom na nadhlavnú pozíciu hviezdy

Pozri aj
--------

* noc
* polárny deň

Iné projekty
------------

CommonsWikislovníkWikicitáty
* Spolupracuj na Commons Commons ponúka multimediálne súbory na tému **Deň**
* Spolupracuj na Wikislovníku Wikislovník ponúka heslo ****Deň****
* Spolupracuj na Wikicitátoch Wikicitáty ponúkajú citáty od alebo o **Deň**
Deň Európy v Štrasburgu
**Deň Európy** je dňom výročia Schumanovej deklarácie, ktoré pripadá na 9. mája. V tento deň v roku 1950 predniesol kľúčový prejav francúzsky minister zahraničných vecí Robert Schuman. V tom čase sa národy v Európe stále vyrovnávali s ničivými následkami druhej svetovej vojny, od konca ktorej uplynulo len 5 rokov. V prejave, ktorý sa neskôr začal označovať ako Schumanova deklarácia, načrtol myšlienku novej formy politickej spolupráce v Európe, pri ktorej by jej členovia spoločne riadili produkciu kľúčových komodít a vojna medzi európskymi národmi sa tak stala nemysliteľnou. Návrh Roberta Schumana sa považuje za začiatok budovania spoločenstva krajín známeho pod názvom Európske spoločenstvo pre uhlie a oceľ, predchodcu súčasnej Európskej únie.

Referencie
----------

1. ↑   *Deň Európy* [online]. european-union.europa.eu, [cit. 2022-05-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Deň Európy**

Externé odkazy
--------------

* Schumanova deklarácia
**Dezider Zachar** (\* 17. august 1912, Brezno – † 10. máj 1984, Bratislava) bol slovenský lekár-neurológ.

Rodina
------

* otec Ján Zachar
* matka Mária rod. Brozmanová

Životopis
---------

Študoval na gymnáziu vo Zvolene, medicínu na Lekárskej Fak. UK a SU v Bratislave, 1943 MUDr. Pôsobil na Neuropsychiatrickej klinike, neskôr na Neurologickej klinike Fak. nemocnice v Bratislave, 1950-1953 primár, 1956-1960 riaditeľ Neurolog. odd. OÚNZ v Nitre. Organizátor zdravotníctva v oblasti naurológie. Spolutvorca novej koncepcie neurológie v Česko-Slovensku. Člen poradného zboru Min. zdravotníctva SR pre neurológiu, člen výboru Slovenskej neurolog. spoločnosti i Čs. neurologickej spoločnosti. Súdny znalec pre odbor neurológie. Publikoval v časopisoch i v zahraničných odborných časopisoch. Vyznamenaný striebornou medailou J.E. Purkyňa a medailou J.B. Guotha.

Literatúra
----------

* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * NK ČR: xx0111923
* SNK: 204254
* VIAF: 107488723
**Odkaz Dračích jazdcov** je fantasy edícia mladého amerického autora Christophera Paoliniho.

Prvý diel s názvom Eragon začal písať ako 15-ročný a vydal ho v roku 2001 s pomocou rodičov. Svoju knihu o mládencovi, ktorý nájde záhadný modrý kameň, z ktorého sa vyliahne dračica Zafira, chodil prezentovať do škôl, knižníc i médií. Kniha sa dostala k vydavateľovi A. Knopfovi z vydavateľstva Random House, ktorý sa ju rozhodol o dva roky na to vydať. Eragon sa stal celosvetovým bestsellerom a dočkal sa aj filmového spracovania.

Druhá časť Eldest vyšla v roku 2005. Trilógiu mala uzavrieť kniha s predpokladaným názvom Empire (Ríša), no koncom roku 2007 Paolini uviedol, že sa rozhodol rozšíriť edíciu o štvrtú časť, pretože záver príbehu je priveľmi rozsiahly.

Tretí diel dostal meno Brisingr a na Slovensku vyšiel v roku 2009. Paolini tiež oznámil že v knihe sa odohrá nečakaná smrť. Štvrtý diel Inheritance má vyjsť na jar roku 2011.

Pozri aj
--------

* Eragon
* Eldest
* Brisingr
* Christopher Paolini
**Glauké** (iné názvy: **Glauke, Glauka**; starogr. *Γλαύκη* – *Glauké*) je v gréckej mytológii dcéra líbyjského kráľa Danaa a jednej z jeho manželiek Hamadryád.

Podľa antického autora Apollodora z Atén bola Glauké jedna z päťdesiatich dcér líbyjského kráľa Danaa a jeho manželky Hamadryády Foiby, alebo Atlanteie. O dcéry Danaa sa uchádzalo päťdesiat synov jeho brata Aigypta, ktorý vládol v susednom Egypte. Keďže Danaos so svadbou nesúhlasil, Aigyptos mu vypovedal vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.

Glauke za manžela vybrali Alka, syna Aigypta a jeho arabskej manželky. Keď sa potom chystala hromadná svadba, Danaos dcéram prikázal, aby svojich manželov počas svadobnej noci zavraždili. Okrem Hyperméstry, všetky dcéry príkaz otca splnili a bohovia ich za tento hrozný skutok po smrti odsúdili na večný trest nosiť v podsvetí do deravého džbána vodu.

Referencie a bibliografia
-------------------------

1. ↑  Pacificus Maximus, *Hecatelegium*, *Danaides* 2.
2. 1 2 3 4  Apollodoros, *Bibliotheca*, 2,1,5.
3. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 32.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 314.
**Rádiológia opornej a pohybovej sústavy** alebo tzv. **muskuloskeletálna rádiológia** je rádiologický pododbor, ktorý sa zaoberá zobrazovacou diagnostikou ochorení týchto sústav. V niektorých krajinách je samostatnou nadstavbovou špecializáciou. Problematika, ktorou sa zaoberá, je veľmi rozsiahla a siaha od traumatických, vrodených a degeneratívnych postihnutí k zápalovým a nádorovým ochoreniam kostí, svalov, šliach a kĺbov. Využíva prakticky všetky dostupné vyšetrovacie modality, ktoré má rádiológia k dispozícií.

V užšom slova zmysle sa pod pojmom muskuloskeletálna rádiológia myslí najmä rádiológia končatín.

Rozdelenie
----------

Muskuloskeletálnu rádiológiu môžeme rozdeliť podľa podľa viacerých kritérií. Podľa modality, ktorú používa, na muskuloskeletálnu rádiológiu:

* *konvenčnú* (skiagrafia chrbtice)
* *sonografickú*
* *CT rádiológiu*
* *MR rádiológiu*

Ďalej možno použiť rozdelenie podľa typu ochorení, ktoré popisuje, na muskuloskeletálnu rádiológiu:

* *vrodených chýb*
* *traumatických zmien*
* *degeneratívnych a zápalových zmien*
* *nádorových a pseudonádorových zmien*

Rozdelenie je možné i podľa anatomickej lokalizácie, v ktorej sa ochorenie nachádza alebo podľa jednotlivých chorôb. Každé rozdelenie má svoj význam - napríklad pri fraktúrach sa hodí rozdelenie podľa anatomickej lokalizácie, pri nádoroch skôr podľa typu nádorov, pri vrodených chybách podľa jednotlivých chorobných stavov a podobne.

  


| * z
* d
* u
Rádiológia |
| --- |
| 
* **konvenčná rádiológia** (röntgenové žiarenie)
* skiaskopia, skiagrafia, hysterosalpingografia
* ultrasonografia
* počítačová tomografia (CT)
* zobrazovanie magnetickou rezonanciou (MRI)
* kontrastné látky

 |  |
| 
* rádiológia mozgu
* rádiológia tváre a krku
* rádiológia hrudníka
* rádiológia pečene
* rádiológia pankreasu
* rádiológia opornej a pohybovej sústavy

 |
**Rádiológia pečene** je oblasťou medicínskeho odboru rádiológia, a zaoberá sa zobrazovaním chorobných stavov tohto orgánu za pomoci röntgenového žiarenia, ultrazvuku a magnetickej rezonancie.

CT vyšetrenie pečene
--------------------

Pre kvalitné vyšetrenie pečene je nevyhnutné použitie helikálnej počítačovej tomografie. Denzita normálneho parenchýmu pečene sa pohybuje medzi 40 až 70 HU.

### Význam vnútrožilového podania kontrastnej látky (k.l.)

Pečeň má dvojité cievne zásobenie: 25% krvi je z pečeňovej tepny (*arteria hepatica*), 75% z vrátnice (*vena portae*). Podanie kontrastnej látky zväčší rozdiel denzít medzi normálnym parenchýmom a ložiskom v pečeni - a veľkosť tohto rozdielu v rôznych fázach prechodu kontrastnej látky pečeňou závisí od toho, ktorý z týchto dvoch zdrojov krvi je hlavným „zásobovačom" ložiska v pečeni.
  
Rozlíšenie jednotlivých chorobných stavov pečene preto často vyžaduje dynamické vyšetrenie po vnútrožilovom podaní kontrastnej látky - v *arteriálnej fáze* (12-20 sekúnd po začiatku podávania k.l.), fáze redistribúcie (*artério-portálnej fáze*; 20 až 60 s po začiatku podávania k.l.) a vo *fáze rovnovážnej* (120 sekúnd po začiatku podávania k.l.). V arteriálnej fáze sa maximálne sýti aorta, tepny a výrazne i ložiská v pečeni, ktoré majú zásobenie hlavne z a.hepatica. V arterio-portálnej fáze sa do pečene dostáva kontrastná látka z vena portae a dochádza k výraznému sýteniu normálneho parenchýmu, zásobovaného najmä krvou z tohto zdroja. Je to ideálna fáza na zobrazenie málo cievne zásobených - tzv. hypovaskularizovaných ložísk, ktoré vyniknú oproti „svietiacemu" parenchýmu pečene. V rovnovážnej fáze dochádza k vyrovnaniu denzít parenchýmu pečene a krvi, kontrastná látka sa rovnomerne distribuuje intra- i extracelulárne. Následkom je zníženie kontrastu väčšiny ložísk v pečeni s jej parenchýmom.
  
Kontrastnú látku je potrebné podávať automatickou striekačkou vo forme bolusu - čo znamená, že určitý objem kontrastnej látky sa podáva konštantnou rýchlosťou priamo do žily pacienta. Objem sa pohybuje v závislosti od hmotnosti a obsahu jódu v k.l. - obyčajne medzi 75 až 100 ml, podáva sa jednorazovo rýchlosťou 2-3 ml/s. Množstvo potrebnej kontrastnej látky možno znížiť následným podaním bolusu fyziologického roztoku, ktorý „tlačí" k.l. pred sebou - k tomu je však potrebná dvojcestná automatická striekačka.

Ďalšie odkazy
-------------

* Anatómia pečene

| * z
* d
* u
Rádiológia |
| --- |
| 
* **konvenčná rádiológia** (röntgenové žiarenie)
* skiaskopia, skiagrafia, hysterosalpingografia
* ultrasonografia
* počítačová tomografia (CT)
* zobrazovanie magnetickou rezonanciou (MRI)
* kontrastné látky

 |  |
| 
* rádiológia mozgu
* rádiológia tváre a krku
* rádiológia hrudníka
* rádiológia pečene
* rádiológia pankreasu
* rádiológia opornej a pohybovej sústavy

 |